*Efemerne Konfesije* su postkabaretski kolektiv koji čine dreg kraljice Markiza de Sada i Dekadenca, lažna kraljica Johana Helmut Kol, dreg kraljevi Zed Zeldić Zed, Darlin Brando i Fric Klajn, kao i ceremonijal majstor illillillillill. Njihov dosadašnji rad karakterišu hibridne scensko-muzičke forme koje referišu na širok spektar istorijskih primera performansa, u čijem fokusu jeste čin preoblačenja. Pored toga, *Efemerne Konfesije* nastoje da kritički artikulišu društveno-političku stvarnost.

Kolektiv je debitovao 2015. godine na beogradskom feminističkom festivalu *BeFem*. U godinama koje slede *Efemerne Konfesije* se proširuje stalnim članovima i ostvaruje saradnje sa drugim protagonistima lokalne umetničke i kvir scene.

Šira javnost upoznaje *Efemerne Konfesije* u punom sastavu kroz igrokaz *Songovi o dekadenciji, raskoši i alkoholu*. Slede gostovanja, a 2019. godine kolektiv realizuje potpuno novu sagu pod nazivom *Efemerne Konfesije u Svemiru – Songovi o dekadenciji, krizi spiritualnosti i azotu*, kao i radio dramu *Efemerne audio-pinjate*, emitovanu u okviru serije Drame Trećeg programa Radio Beograda. Zvučni eksperiment *Efemerna arioza No. 1* predstavljen je 2021. godine u okviru izložbe Prostori zajedništva dua Femkanje. Naredne godine kolektiv predstavlja i muzički video za song Otac sam ti ja nastao u jednoj od ranijih produkcija.

Izložba *Četvrtak* označava novo poglavlje u radu *Efemernih Konfesija*, u kojem se dosadašnje izvođačko iskustvo prevodi u izložbeni format.

<https://linktr.ee/efemernekonfesije>